John Ford
John Martin Feeney (1. februar 1894. – 31. august 1973.), profesionalno poznat kao John Ford, bio je američki filmski režiser i producent. Smatra se jednim od najvažnijih i najuticajnijih filmskih stvaralaca tokom Zlatnog doba Hollywooda, i bio je jedan od prvih američkih režisera koji je prepoznat kao autor. U karijeri dugoj više od 50 godina, režirao je preko 140 filmova između 1917. i 1965. (iako je većina njegovih nijemih filmova sada izgubljena), i dobio je šest nagrada Oscar uključujući rekordne četiri pobjede u kategoriji za najbolju režiju za filmove Potkazivač (1935.), Plodovi gnjeva (1940.), Kako je bila zelena moja dolina (1941.) i Tihi čovjek (1952). Ford je poznat po svojim vesternima, kao što su Poštanska kočija (1939), Moja draga Klementina (1946), Fort Apache (1948), Tragači (1956) i Čovjek koji je ubio Libertyja Valancea (1962); iako je radio u mnogim drugim žanrovima, uključujući komedije, historijske drame i dokumentarne filmove. Često je koristio snimanje na lokaciji i široke snimke, u kojima su njegovi likovi uokvireni na ogromnom, oštrom i neravnom prirodnom terenu. Zaslužan je za pokretanje karijera nekih od najvećih holivudskih zvijezda tokom 1930-ih, 40-ih i 50-ih, uključujući glumce kao što su: John Wayne, Henry Fonda, Maureen O'Hara i James Stewart. Fordov rad bio je veoma cijenjen od strane njegovih savremenika kao što su: Akira Kurosawa, Orson Welles, Frank Capra,Andrej Tarkovski i Ingmar Bergman koji ga proglašavaju jednim od najvećih režisera svih vremena. Naredne generacije režisera, uključujući mnoge od glavnih ličnosti pokreta Novi Hollywood, navele su njegov utjecaj.Harvard Film Archive piše da je "širina i mjera Fordovog velikog doprinosa zlatnom dobu holivudske kinematografije, i filmskom jeziku općenito, i dalje pomalo teško razaznati.... Rijetko se u potpunosti priznaju Fordova velika dostignuća kao vrhunski vizuelni stilist i majstor pripovijedanja.""